钦定古今图书集成/明伦汇编/闺媛典/第032卷 > 赵倚
## 钦定古今图书集成/明伦汇编/闺媛典/第032卷 > 赵倚

按《宣政杂录》：宣和间，都下赵倚，年十二，随母嫁里中
田生。生勇而暴戾，母每遭毒手，积六年，每见母被凌
辱，即劝母去，母终无意。一日倚病，母遭叱詈，倚病中
愤郁，因力遣母出买药。时田生尚寝，倚乃阖户持刀
杀田生，连十馀下，以力弱不能中要害，而田亦宛转
血中。邻人排闼入，倚曰：“吾母以身归田生。”执爨具饭，
乳子澣衣，勤劳旦夕，而未尝得田生一善言：“为人子
者，得不痛心？恨吾病甚，不能力断其首。”即以刃付逻
卒，束手就执。既行，犹回视诸人曰：“好视吾母行。”人皆
为之泣。下狱，察其孝，亦为谳上。上哀其诚，止从杖而
编置焉。